Pensioentrekker verkrag meisies glo gereeld vir R50Argieffoto ŉ Pensioentrekker is in Limpopo in hegtenis geneem nadat hy glo twee tienermeisies herhaaldelik verkrag en elke keer R50 aangebied het om stil te bly daaroor. Lt.kol. Moatshe Ngoepe, polisiewoordvoerder, het Dinsdag gesê die 72-jarige man het na bewering in Julie sy twee slagoffers, onderskeidelik 14 en 15 jaar oud, in die Mokwakwaila-gebied buite Tzaneen begin verkrag. “Hy het hulle elke keer na die plaaslike sportterrein in die Ga-Ramochinyani-nedersetting ontbied, waar hy hulle een vir een verkrag het. Daarna het hy vir elkeen R50 gegee en gewaarsku om niemand daarvan te vertel nie,” het Ngoepe gesê. Volgens Ngoepe het die verdagte die meisies weekliks verkrag totdat hy in hegtenis geneem is. “Een van die meisies het haar ma van die langdurige nagmerrie vertel en die ma het die polisie ontbied. Die man is kort daarna in hegtenis geneem.” Die man moet binnekort in die Bolobedu-landdroshof verskyn op aanklagte van verkragting.